Ministru kabineta noteikumu “Grozījumi Ministru kabineta 2016. gada 1. marta noteikumos Nr. 127 “Darbības programmas “Izaugsme un nodarbinātība” 7.3.1. specifiskā atbalsta mērķa “Uzlabot darba drošību, it īpaši bīstamo nozaru uzņēmumos” īstenošanas noteikumi”” projekta sākotnējās ietekmes novērtējuma ziņojums (anotācija)

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Mērķis ir precizēt darbības programmas “Izaugsme un nodarbinātība” 7.3.1. specifiskā atbalsta mērķa “Uzlabot darba drošību, it īpaši bīstamo nozaru uzņēmumos” (turpmāk – specifiskais atbalsts) īstenošanas nosacījumus, t.sk.:  1) precizēt atbalsta pasākumu nosacījumus un izmaksu pozīcijas;  2) papildināt nosacījumus ar normām, kas ir saistošas trešajām personām (darba devējiem) un būs pamatā finansējuma saņēmēja lēmumiem par atbalsta piešķiršanu;  3) precizēt ar valsts atbalsta saņemšanu saistītos nosacījumus;  4) veikt citus tehniskus un redakcionālus precizējumus.  MK noteikumu spēkā stāšanās laiks indikatīvi – 2019. gada IV ceturksnis. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta (turpmāk – MK) noteikumu projekts “Grozījumi Ministru kabineta 2016. gada 1. marta noteikumos Nr. 127 “Darbības programmas “Izaugsme un nodarbinātība” 7.3.1. specifiskā atbalsta mērķa “Uzlabot darba drošību, it īpaši bīstamo nozaru uzņēmumos” īstenošanas noteikumi”” (turpmāk – MK noteikumu projekts) ir izstrādāts saskaņā ar 03.07.2014. Eiropas Savienības (turpmāk – ES) struktūrfondu un Kohēzijas fonda 2014.–2020. gada plānošanas perioda vadības likuma 20. panta 6. un 13. punktu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | MK noteikumu projekts paredz precizēt darbības programmas “Izaugsme un nodarbinātība” 7.3.1. specifiskā atbalsta mērķa “Uzlabot darba drošību, it īpaši bīstamo nozaru uzņēmumos” īstenošanas nosacījumus, t.sk.:  **1) redakcionāli/tehniski precizēt konsultatīvā atbalsta ietvaros paredzēto atbalsta pasākumu uzskaitījumu** (*MK noteikumu projekta 1.punkts*).  MK 01.03.2016. noteikumi Nr.127 “Darbības programmas “Izaugsme un nodarbinātība” 7.3.1. specifiskā atbalsta mērķa “Uzlabot darba drošību, it īpaši bīstamo nozaru uzņēmumos” īstenošanas noteikumi” (turpmāk – MK noteikumi Nr.127) paredz, ka konsultatīvā atbalsta ietvaros bīstamo nozaru darba devējiem (turpmāk – uzņēmums) tiek nodrošinātas, piemēram, konsultācijas, laboratoriskie mērījumi un apmācības (MK noteikumu Nr.127 16.4.2. apakšpunktā minētā atbalstāmā darbība), lai praktiski (procesuāli un organizatoriski) ieviestu darba aizsardzības prasības uzņēmumā.  Atbalsta veidi netiek nedz mainīti, nedz tiek paplašināts, nedz sašaurināts atbalsta veidu klāsts. MK noteikumu projekts paredz svītrot MK notiekumu Nr.127 16.4.2. apakšpunktā vārdu “piemēram”, lai praksē neradītu neskaidrības tiesību normas interpretācijai. Tādējādi, precizējot MK noteikumos Nr.127 gan atbalsta veidus, gan nosakot konkrētus to saņemšanas nosacījumus un ierobežojumus, tiek nodrošināts nepārprotami skaidrs regulējums attiecībā uz projektā paredzēto atbalstu darba devējiem, kā arī tiek nodrošināts tiesiskais pamatojums administratīvā akta izdošanai attiecībā uz lēmumu par atbalsta piešķiršanu.  Attiecīgi MK noteikumu projekts paredz noteikt, ka konsultatīvā atbalsta ietvaros uzņēmumiem ir sniedzami šādi atbalsta pasākumi:  1) konsultācijas uzņēmumiem;  2) laboratoriskie mērījumi;  3) darba aizsardzības speciālistu un uzticības personu apmācības;  **2) palielināt atbalstu laboratoriskajiem mērījumiem no 250 *euro* uz 500 *euro*** (*MK noteikumu projekta 2. punkts*).  MK noteikumi Nr.127 paredz, ka plānotās laboratorisko mērījumu izmaksas nepārsniedz 250 *euro* vienam uzņēmumam (MK noteikumu 19.1.apakšpunkts). Darba vides riska faktoru mērījumu mērķis ir noteikt patiesās riska faktoru koncentrācijas darba vidē, kurām pakļauts nodarbinātais darba laikā, un atbilstoši mērījumiem, noteikt pareizos pasākumus nodarbināto aizsardzībai (piemēram, izvēlēties nepieciešamos individuālos aizsardzības līdzekļus vai noteikt veicamo obligāto veselības pārbaužu biežumu). Laboratorisko mērījumu ietvaros tiek veikta gan fizikālo (piemēram, trokšņa, vibrācijas, mikroklimata un apgaismojuma mērījumi), gan ķīmisko risku (piemēram, putekļu, ķīmisko vielu mērījumi) noteikšana.  Atbalsta saņemšanai piesakās bīstamo nozaru uzņēmumi, kas ir dažādi pēc savas darbības jomas (lauksaimniecība, metālapstrāde, veselības aprūpe u.c,), arī darba vides faktori, tiem pakļauto nodarbināto skaits un attiecīgi arī nepieciešamo mērījumus skaits un izmaksas ir atšķirīgas. Tādējādi sniedzot atbalstu uzņēmumiem ir identificēti gadījumi, ka uzņēmumam laboratorisko mērījumu atbalsts (šobrīd 250 *euro* apmērā) ir nepietiekams, lai atbilstoši darba aizsardzības speciālista (vai kompetentas institūcijas) sagatavotajam atzinumam veiktu visus nepieciešamos laboratoriskos mērījumus darba vides riska faktoriem un noteiktu preventīvos pasākumus nodarbināto drošībai un veselības aizsardzībai.  Papildus jāņem vērā, ka tieši laboratoriskos mērījumus veic ļoti maz uzņēmumu, jo bieži vien šis pakalpojums uzņēmumiem rada vislielākos izdevumus.  Ņemot vērā minēto, MK noteikumu projekts paredz palielināt atbalstu laboratoriskajiem mērījumiem vienam uzņēmumam no 250 *euro* uz 500 *euro*.  Papildu nepieciešamās izmaksas/finansējums tiks segts no esošajiem projekta finanšu resursiem un neietekmēs projekta uzraudzības rādītāju vērtību sasniegšanu;  **3) precizēt un papildināt nosacījumus ar normām, kas ir saistošas trešajām personām (uzņēmumiem) un būs pamatā VDI kā finansējuma saņēmēja (turpmāk – finansējuma saņēmējs) lēmumiem par atbalsta piešķiršanu/nepiešķiršanu** (*MK noteikumu projekta 3. un 4.punkts*).  Šobrīd konsultatīvais atbalsts uzņēmumiem (MK noteikumu Nr.127 16.4.2. apakšpunktā minētā atbalstāmā darbība) tiek piešķirts saskaņā ar MK noteikumiem Nr.127., kā arī ar finansējuma saņēmēja iekšējiem atbalsta piešķiršanas noteikumiem (iestādes iekšējais normatīvais regulējums)[[1]](#footnote-1), kas nosaka izsmeļošu/detalizētāku konsultatīvā atbalsta veidu uzskaitījumu un atbalsta piešķiršanas nosacījumus, kā arī nosaka papildus priekšnosacījumus, lai uzņēmums saņemtu konsultatīvo atbalstu.  Papildus jāņem vērā, ka konsultatīvais atbalsts uzņēmumiem ir valsts atbalsts (*de minimis*) un lēmums par *de minimis* atbalsta piešķiršanu ir uzskatāms par administratīvo aktu Administratīvā procesa likuma izpratnē, tādējādi iestādei (VDI) ir saistošs normatīvo aktu regulējums, kas nosaka administratīvā akta izdošanu, kā arī saskaņā ar Administratīvā procesa likuma 11.pantu nelabvēlīgu administratīvo aktu (atteikumu piešķirt *de minimis* atbalstu uzņēmuma) iestāde var izdot, pamatojoties uz ārēju normatīvo aktu, nevis uz iekšējiem normatīvajiem aktiem, kas nav saistoši trešajām pusēm.  Ņemot vērā minēto, kā arī to, ka MK noteikumi Nr.127 tikai daļēji nosaka tiešus konsultatīvā atbalsta piešķiršanas nosacījumus un kārtību, MK noteikumu projekts paredz papildināt MK noteikumus Nr.127 ar papildu nosacījumiem, kas būs saistoši uzņēmumiem un būs pamats finansējuma saņēmēja lēmumiem par atbalsta piešķiršanu vai atteikšanu uzņēmumam.  MK noteikumu projekts paredz, ka uzņēmums, lai pieteiktos konsultatīvajam atbalstam, iesniedz finansējuma saņēmējam pieteikumu, kas sagatavots atbilstoši finansējuma saņēmēja tīmekļvietnē publicētajam pieteikuma veidlapas paraugam un pieteikuma veidlapas aizpildīšanas vadlīnijām, kā arī, lai saņemtu konsultatīvo atbalstu uzņēmumam jāatbilst šādiem nosacījumiem, t.i., uzņēmums:   * ir reģistrēts Latvijas Republikā un atbilst mikrouzņēmuma, mazā vai vidējā uzņēmuma statusam saskaņā ar Komisijas 2014. gada 17. jūnija Regulas (ES) Nr. 651/2014, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu (ES Oficiālais Vēstnesis, 2014. gada 26. jūnijs, Nr. L 187/1), (turpmāk – Komisijas regula Nr.651/2014) 1. pielikumu; * atbilstoši vispārējās ekonomiskās darbības klasifikācijai NACE veic kādu no normatīvajos aktos par komercdarbības veidiem, kuros darba devējs iesaista kompetento institūciju, noteiktajiem komercdarbības veidiem, proti, atbilstoši MK 2005. gada 8. februāra noteikumu Nr. 99 “Noteikumi par komercdarbības veidiem, kuros darba devējs iesaista kompetentu institūciju” 1. pielikumā minētajiem komercdarbības veidiem; * nodarbina vismaz vienu darbinieku uz darba līguma pamata; * nav veicis vai tam ir neatbilstošs darba vides riska novērtējums atbilstoši normatīvajos aktos par darba vides iekšējās uzraudzības veikšanas kārtību[[2]](#footnote-2) noteiktajām prasībām, izņemot, ja uzņēmums piesakās MK noteikumu Nr.127 16.4.2. apakšpunktā minētajam atbalstam darba aizsardzības speciālistu un uzticības personu apmācībām; * nav saņēmis bezmaksas darba vides risku novērtējumu ES fondu ietvaros vai atkārtoti piesakās tādam atbalsta veidam, ko uzņēmums nav saņēmis specifiskā atbalsta ietvaros; * atbilst visiem iepriekš minētajiem nosacījumiem un atkarībā no konsultatīvā atbalsta veida (konsultācijas uzņēmumiem, laboratoriskie mērījumi, darba aizsardzības speciālistu un uzticības personu apmācības), kuram uzņēmums piesakās, papildus ievēro šādus nosacījumus: * piesakoties atbalstam laboratoriskajiem mērījumiem, uzņēmumam ir piešķirts atbalsts konsultācijām un to ietvaros konstatēts, ka uzņēmumam ir nepieciešams veikt darba vides laboratoriskos mērījumus; * piesakoties atbalstam darba aizsardzības speciālistu apmācībām, uzņēmumā atbilstoši normatīvajos aktos par darba vides iekšējās uzraudzības veikšanas kārtību (MK noteikumi Nr.660) ir veikts darba vides riska novērtējums un izstrādāts darba aizsardzības pasākumu plāns, vai attiecībā uz uzņēmumu finansējuma saņēmējs ir pieņēmis lēmumu par atbalsta piešķiršanu konsultācijām un uzņēmumā ir viens līdz desmit nodarbinātie; * piesakoties atbalstam uzticības personu apmācībām, uzņēmumā atbilstoši normatīvajos aktos par darba vides iekšējās uzraudzības veikšanas kārtību (MK noteikumi Nr.660) ir veikts darba vides riska novērtējums un izstrādāts darba aizsardzības pasākumu plāns, ir izveidota darba aizsardzības organizatoriskā struktūra atbilstoši Darba aizsardzības likuma 9.panta prasībām un pieteikuma iesniegšanas brīdī uzņēmumā ir ievēlēta uzticības persona atbilstoši normatīvajiem aktiem par uzticības personu ievēlēšanas un darbības kārtību[[3]](#footnote-3).   Uzticības persona ir nodarbināto ievēlēta persona, kura apmācīta MK noteiktajā kārtībā un pārstāv nodarbināto intereses darba aizsardzībā atbilstoši Darba aizsardzības likumā norādītajai definīcijai.  Konsultatīvā atbalsta ietvaros uzņēmumi var saņemt atbalstu uzticības personu apmācībām. Uzticības personas apgūst darba aizsardzības pamatlīmeņa zināšanu izglītības programmas teorijas sadaļu (40 stundas), iegūstot zināšanas, piemēram, par būtiskākajiem un vispārīgiem darba aizsardzības jautājumiem, darba aizsardzības organizatoriskajām prasībām, normatīvajiem aktiem darba aizsardzībā, darba vides riska faktoriem un to ietekmi, novērtēšanu un novēršanu u.c. tēmām;   * atbalstu darba aizsardzības speciālistu un uzticības personu apmācībām var saņemt viens uzņēmuma darbinieks, kas norīkots uz darba aizsardzības speciālistu apmācībām un viens darbinieks, kas norīkots uz uzticības personu apmācībām.   Pēc uzņēmuma pieteikuma saņemšanas finansējuma saņēmēja izveidota komisija viena mēneša laikā pieņem lēmumu (kas fiksēts ar komisijas sēdes protokolu) par atbalsta piešķiršanu (prioritāri atbalstot mikrouzņēmumus, mazos un vidējos uzņēmumus ar nodarbināto skaitu līdz 50 nodarbinātajiem) vai atteikšanu. Ja tiek pieņemts lēmums par atbalsta piešķiršanu, finansējuma saņēmējs ar uzņēmumu slēdz līgumu, t.sk. paredzot, ka atbalstu piešķir vienā uzņēmuma norādītajā saimnieciskās darbības veikšanas vietā (adresē). Savukārt, ja finansējuma saņēmējs pieņēmis lēmumu atteikt atbalsta piešķiršanu, uzņēmums viena mēneša laikā var apstrīdēt finansējuma saņēmēja pieņemto lēmumu, iesniedzot attiecīgu iesniegumu VDI direktoram. VDI direktora lēmumu var pārsūdzēt Administratīvajā rajona tiesā Administratīvā procesa likumā noteiktajā kārtībā.  Papildus MK noteikumu projekts paredz precizēt finansējuma saņēmēja nosacījumus, nosakot, ka finansējuma saņēmējs savā tīmekļvietnē publicē pieteikuma veidlapas paraugus un pieteikuma veidlapas aizpildīšanas vadlīnijas, kā arī citus uzņēmumam nepieciešamos dokumentus un informāciju, kas nepieciešami uzņēmumam pieteikuma sagatavošanai;  **4) precizēt ar valsts atbalsta saņemšanu saistītos nosacījumus:**  **4.1)** paredzot, ka vienam vienotam uzņēmumam, kas darbojas lauksaimniecības nozarē piešķiramā *de minimis* atbalsta kopējā summa jebkurā trīs fiskālo gadu periodā nepārsniedz 25 000 *euro* saskaņā ar Komisijas 2013. gada 18. decembra Regulas (ES) Nr. 1408/2013 par Līguma par ES darbību 107. un 108. panta piemērošanu *de minimis* atbalstam lauksaimniecības nozarē (turpmāk – Komisijas regula Nr. 1408/2013) 3. panta 3.a punktu (Komisijas regulas Nr. 1408/2013 3. pants grozīts ar Komisijas 2019. gada 21. februāra Regulu Nr. 2019/316 ar ko groza Komisijas regulu Nr. 1408/2013[[4]](#footnote-4) (turpmāk – Komisijas regula Nr. 2019/316) *(MK noteikumu projekta 5.punkts)*;  **4.2)** paredzot, ka lēmumu par *de minimis* atbalsta piešķiršanu saskaņā ar Komisijas regulu Nr. 1408/2013, Komisijas regulu Nr.1407/2013 un Komisijas regulu Nr.717/2014 var pieņemt līdz šo regulu darbības beigām saskaņā ar minēto regulu 7. panta 4.punktu un 8. pantu *(MK noteikumu projekta 7.punkts)*.  Attiecīgie grozījumi ar valsts atbalsta saņemšanu saistītajos nosacījumos ierosināti saskaņā ar Komisijas regulu Nr. 2019/316, kā arī ņemot vērā minēto regulu atšķirīgos darbību termiņus un diskusijas par to iespējamiem grozījumiem;  **4.3)** papildināt MK noteikumus Nr.127, nosakot *de minimis* atbalsta piešķiršanas brīdi, proti, par *de minimis* atbalsta piešķiršanas brīdi *(MK noteikumu projekta 8.punkts)*:   * MK noteikumu Nr.127 16.4.2. apakšpunktā minētajam atbalstam – uzņēmumiem uzskata MK noteikumu projekta 4.punktā minētā lēmuma (kas minēts 30.2 punktā) par atbalsta piešķiršanu spēkā stāšanās dienu; * MK noteikumu Nr.127 16.1.2., 16.5.2. un 16.5.3. apakšpunktā minētajam atbalstam – finansējuma saņēmēja sadarbības partneriem (Latvijas Brīvo arodbiedrību savienībai un Latvijas Darba devēju konfederācijai) uzskata MK noteikumu Nr.127 14. punktā minētā sadarbība līguma spēkā stāšanās dienu.   Specifiskā atbalsta ietvaros, lai uzņēmums saņemtu konsultatīvo atbalstu (*de minimis*), uzņēmums finansējuma saņēmējam iesniedz atbilstošu pieteikumu un finansējuma saņēmēja izveidota komisija viena mēneša laikā kopš uzņēmuma pieteikuma saņemšanas pieņem lēmumu (kas fiksēts ar komisijas sēdes protokolu) par atbalsta piešķiršanu vai atteikumu piešķirt atbalstu. Par pieņemto lēmumu finansējuma saņēmējs Administratīvā procesa likumā noteiktajā kārtībā informē uzņēmumu (atbalsta saņēmēju). Ja finansējuma saņēmēja (VDI) komisija ir pieņēmusi lēmumu par atbalsta piešķiršanu, tad ar uzņēmumu tiek slēgts līgums;  **4.4)** redakcionāli precizēt MK noteikumu Nr.127 45.punktu atbilstoši jaunajam *de minimis* atbalsta uzskaites un piešķiršanas regulējumam, kas noteikts MK 2018.gada 21.novembra noteikumos Nr.715 “Noteikumi par *de minimis* atbalsta uzskaites un piešķiršanas kārtību un *de minimis* atbalsta uzskaites veidlapu paraugiem” *(MK noteikumu projekta 6.punkts);*  **4.5)** saskaņā ar Finanšu ministrijas ierosinājumu MK noteikumi Nr.127 papildināti ar jaunu punktu, kas paredz atbalsta saņēmējam atmaksāt saņemto *de minimis* atbalstu ar procentiem finansējuma saņēmējam, ja tas pārkāpis Komisijas regulas Nr.1407/2013, Komisijas regulas Nr.717/2014 vai Komisijas regulas 1408/2013 prasības *(MK noteikumu projekta 8.punkts)*.  Kopumā ierosinātie grozījumi veicinās specifiskā atbalsta efektīvu un kvalitatīvu ieviešanu, kā arī pozitīvi tiks ietekmēta specifiskā atbalsta mērķa grupa, jo uzņēmumiem būs iespēja saņemt lielāku atbalstu laboratoriskajiem mērījumiem. Papildus trešajām personām saistošie nosacījumi tiks noregulēti MK noteikumu līmenī (ārējā normatīvajā regulējumā). Ierosinātajiem grozījumiem netiek prognozēta negatīva ietekme uz īstenošanā esošu projektu un gala labuma saņēmējiem, jo tiek palielināta laboratoriskajiem mērījumiem paredzētā atbalsta summa, kā arī precizētas un skaidrāk definētas normas, kas saistošas trešajām personām (uzņēmumiem). |
| 3. | Projekta izstrādē iesaistītās institūcijas un publiskas personas kapitālsabiedrības | Labklājības ministrija (turpmāk – LM) kā ES fondu vadībā iesaistītā atbildīgā iestāde, VDI. |
| 4. | Cita informācija | MK noteikumu projekts ietekmē VDI kā finansējuma saņēmēju, jo tas paredz precizēt specifiskā atbalsta īstenošanas nosacījumus.  Izvērtējot ierosināto grozījumu ietekmi uz specifisko atbalstu, pēc MK noteikumu spēkā stāšanās būs nepieciešams veikt attiecīgus grozījumus projektā (detalizētāku nepieciešamību vērtēs finansējuma saņēmējs).  Negatīva finanšu ietekme ierosinātajiem grozījumiem nav sagaidāma, un atbalsta pasākumi tiks īstenoti esošā specifiskā atbalsta finansējuma ietvaros.  MK noteikumu projekts kopumā veicinās specifiskā atbalsta uzraudzības rādītāju sasniegšanu. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Mērķa grupa ir:  - darba ņēmēji un darba devēji bīstamo nozaru uzņēmumos;  - darba aizsardzības speciālisti, uzticības personas;  - VDI amatpersonas un darbinieki. |
| 2. | Tiesiskā regulējuma ietekme uz tautsaimniecību un administratīvo slogu | MK noteikumu projektam kopumā ir pozitīva ietekme uz tautsaimniecību un sabiedrības mērķgrupām, īpaši, darba ņēmējiem un darba devējiem bīstamo nozaru uzņēmumos, jo tiks atbalstīti, piemēram, mikrouzņēmumi, mazie, vidējie uzņēmumi vai jaunuzņēmumi. Tādējādi uzlabojot darba aizsardzību bīstamo nozaru uzņēmumos un pozitīvi ietekmējot/uzlabojot darba ņēmēju darba apstākļus un samazinot nelaimes gadījumu iespējamību darbā.  MK noteikumu projekts nesniedz ietekmi uz vidi, konkurenci, veselību, kā arī neietekmē uzņēmējdarbības vidi un administratīvo slogu. |
| 3. | Administratīvo izmaksu monetārs novērtējums | MK noteikumu projekts neskar šo jomu. |
| 4. | Atbilstības izmaksu monetārs novērtējums | MK noteikumu projekts neskar šo jomu. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| MK noteikumu projekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Nav |
| 2. | Atbildīgā institūcija | Labklājības ministrija. |
| 3. | Cita informācija | Nav |

|  |  |  |  |  |  |
| --- | --- | --- | --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | | | | |
| 1. | Saistības pret Eiropas Savienību | | MK noteikumu projekts paredz, ka  1) konsultatīvo atbalstu uzņēmums var saņemt, ja uzņēmums atbilst mikrouzņēmuma, mazā vai vidējā uzņēmuma statusam saskaņā ar Komisijas regulas Nr.651/2014 1. pielikumu;  2) vienam vienotam uzņēmumam, kas darbojas lauksaimniecības nozarē piešķiramā *de minimis* atbalsta kopējā summa jebkurā trīs fiskālo gadu periodā nepārsniedz 25 000 *euro* saskaņa ar Komisijas regulas Nr. 1408/2013 3. panta 3.a punktu (Komisijas regulas Nr. 1408/2013 3. pants grozīts ar Komisijas regulu Nr. 2019/316);  3) lēmumu par *de minimis* atbalsta piešķiršanu var pieņemt līdz regulu darbības beigām saskaņā ar Komisijas regulas Nr. 1408/2013 7. panta 4. punktu un 8. pantu (Komisijas regulas Nr. 1408/2013 8. pants grozīts ar Komisijas regulu Nr. 2019/316), saskaņā ar Komisijas regulas Nr.1407/2013 7. panta 4. punktu un 8. pantu, saskaņā ar Komisijas regulas Nr.717/2014 7. panta 4. punktu un 8. pantu;  4) ja atbalsta saņēmējs ir pārkāpis Komisijas regulas Nr.1407/2013, Komisijas regulas Nr.717/2014 vai Komisijas regulas Nr.1408/2013 prasības, atbalsta saņēmējam ir pienākums atmaksāt finansējuma saņēmējam visu projekta ietvaros saņemto *de minimis* atbalstu, kas piešķirts saskaņā ar attiecīgo regulu kopā ar procentiem, ko publicē Eiropas Komisija saskaņā ar Komisijas 2004.gada 21.aprīļa regulas (EK) Nr.794/2004, ar ko īsteno Padomes Regulu (ES) 2015/1589, ar ko nosaka sīki izstrādātus noteikumus Līguma par Eiropas Savienības darbību 108.panta piemērošanai (turpmāk – Komisijas regula Nr. 794/2004), 10.pantu, tiem pieskaitot 100 bāzes punktus, no dienas, kad valsts atbalsts tika izmaksāts finansējuma saņēmējam līdz tā atgūšanas dienai, ievērojot Komisijas regulas Nr.794/2004 11.pantā noteikto procentu likmes piemērošanas metodi. | | |
| 2. | Citas starptautiskās saistības | | Projekts šo jomu neskar | | |
| 3. | Cita informācija | | Nav | | |
| **1. tabula Tiesību akta projekta atbilstība ES tiesību aktiem** | | | | | |
| Attiecīgā ES tiesību akta datums, numurs un nosaukums | | 1) Komisijas regulas Nr.651/2014 1. pielikums;  2) Komisijas regula Nr. 717/2014;  3) Komisijas regula Nr.794/2004;  4) Komisijas regula Nr. 1407/2013;  5) Komisijas regula Nr. 1408/2013. | | | |
| A | | B | | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.  Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.  Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.  Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.  Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Komisijas regulas Nr.651/2014 1. pielikums. | | MK noteikumu projekta 4.punkts. | | Ieviesta vispārīgas atsauces veidā. | MK noteikumu projekts neparedz stingrākas prasības. |
| Komisijas regulas Nr. 1408/2013 3. panta 3.a punkts | | MK noteikumu projekta 5.punkts. | | Ieviests pilnībā. | MK noteikumu projekts neparedz stingrākas prasības. |
| Komisijas regulas Nr. 1407/2013 7. panta 4.punkts un 8.pants | | MK noteikumu projekta 7.punkts. | | Ieviests pilnībā. | MK noteikumu projekts neparedz stingrākas prasības. |
| Komisijas regulas Nr. 717/2014 7. panta 4.punkts un 8.pants | | MK noteikumu projekta 7.punkts. | | Ieviests pilnībā. | MK noteikumu projekts neparedz stingrākas prasības. |
| Komisijas regulas Nr. 1408/2013 7. panta 4.punkts un 8. pants | | MK noteikumu projekta 7.punkts. | | Ieviests pilnībā. | MK noteikumu projekts neparedz stingrākas prasības. |
| Komisijas regulas Nr.794/2004 10. un 11. pants | | MK noteikumu projekta 8.punkts. | | Ieviests pilnībā. | MK noteikumu projekts neparedz stingrākas prasības. |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | | MK noteikumu projekts šo jomu neskar. | | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | | MK noteikumu projekts šo jomu neskar. | | | |
| Cita informācija | | Nav | | | |
| **2. tabula Ar tiesību akta projektu** izpildītās **vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei** | | | | | |
| MK noteikumu projekts šo jomu neskar | | | | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Lai informētu sabiedrību par MK noteikumu projektu un dotu iespēju izteikt viedokli sabiedrībai, MK noteikumu projekts atbilstoši MK 2009. gada 25. augusta noteikumiem Nr. 970 “Sabiedrības līdzdalības kārtība attīstības plānošanas procesā” pirms tā iesniegšanas/izsludināšanas Valsts sekretāru sanāksmē ievietots LM tīmekļa vietnē. |
| 2. | Sabiedrības līdzdalība projekta izstrādē | Sabiedrība tika aicināta līdzdarboties MK noteikumu projekta izstrādē, ievietojot MK noteikumu projektu tīmekļa vietnē www.lm.gov.lv un no 12.07.2019. līdz 30.07.2019. aicinot sabiedrības pārstāvjus:  1) rakstiski sniegt viedokli par MK noteikumu projektu tā izstrādes stadijā – nosūtot uz elektronisko pasta adresi: atbildiga.iestade@lm.gov.lv;  2) klātienē sniegt viedokli par MK noteikumu projektu tā izstrādes stadijā. |
| 3. | Sabiedrības līdzdalības rezultāti | Kopumā līdz MK noteikumu projekta izsludināšanai Valsts sekretāru sanāksmē (t.sk. līdz 30.07.2019.) un iesniegšanai Valsts kancelejā par MK noteikumu projektu sabiedrības viedoklis netika saņemts. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Labklājības ministrija, Centrālā finanšu un līgumu aģentūra kā sadarbības iestāde, VDI kā finansējuma saņēmējs. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | MK noteikumu projekts šo jomu neskar. |
| 3. | Cita informācija | Nav. |

Labklājības ministre R. Petraviča

R. Kudļa 67021630

Rudolfs.Kudla@lm.gov.lv

1. “Eiropas Sociālā fonda projekta “Darba drošības normatīvo aktu praktiskās ieviešanas un uzraudzības pilnveidošana” Nr. 7.3.1.0/16/I/001 atbalsta piešķiršanas noteikumi”, <http://www.vdi.gov.lv/files/vdi_2019_01_02_8.pdf> [↑](#footnote-ref-1)
2. MK 2017. gada 2. oktobra noteikumi Nr. 660 “Darba vides iekšējās uzraudzības veikšanas kārtība” (turpmāk – MK noteikumi Nr.660), <https://likumi.lv/doc.php?id=164271> [↑](#footnote-ref-2)
3. MK 2010. gada 17. septembra noteikumi Nr. 427 “Uzticības personu ievēlēšanas un darbības kārtība”, <https://likumi.lv/doc.php?id=66827> [↑](#footnote-ref-3)
4. Komisijas Regula (ES) 2019/316 (2019. gada 21. februāris), ar ko groza Regulu (ES) Nr. 1408/2013 par Līguma par Eiropas Savienības darbību 107. un 108. panta piemērošanu *de minimis* atbalstam lauksaimniecības nozarē,

   <https://eur-lex.europa.eu/legal-content/LV/TXT/?uri=CELEX:32019R0316> [↑](#footnote-ref-4)